25 vuurwapens op moordtoneel gevindFoto: SAPD Die voorval het omstreeks 06:00 by ŉ taxistaanplek in Brookestraat plaasgevind. Maj. Thulani Zwane, woordvoerder van die polisie, het gesê die vuurwapens waarop beslag gelê is sluit in ŉ R5-aanvalswapen, 9 mm-pistole en haelgewere, asook verskeie soorte ammunisie. Die wapens is vir ballistiese toetse gestuur om te bepaal of dit tydens enige ander misdade gebruik is. Volgens Zwane is 11 mense in hegtenis geneem wat binnekort in die Durban-landdroshof sal verskyn op aanklag van moord en poging tot moord. Hy het gesê die motief vir die skietery is nog onbekend. Chris Botha, woordvoerder van Netcare 911, het vroeër aan Maroela Media gesê dat ses mense tydens die aanval doodgeskiet en drie beseer is. Zwane het egter gesê drie mense is doodgeskiet, terwyl drie gewond is. Lt.genl. Mmamonnye Ngobeni, provinsiale polisiekommissaris, het die moorde ten sterkste veroordeel en gesê die saak is aan die provinsiale taxi-geweld taakspan oorhandig om te ondersoek.